**МЕМЛЕКЕТТІК тілДі білу – әрбір азаматқа парыз**

**Құлжанова Бақытгүл Райханқызы,** *Ф.ғ.к.*

*Дипломатиялық аударма кафедрасының доценті.*

*«2012 жылдың үздік оқытушысы» атағының иегері.*

*«Еуропалық ғылыми-өндірістік палатаның «Еуропалық сапа»*

*(Diploma di Merito) дипломы және «Алтын медаль» иегері*.

**«Сөзі жоғалған жұрттың өзі де жоғалады» *Ахмет Байтұрсынұлы***

Тіл – саяси, қоғамдық һәм рухани үлкен күш, ұлтты біріктіруші қуатты құбылыс. Тілдің ұлт тағдырындағы маңызы ерекше. Тіл – бір ұлтты екіншісінен айырып, сол арқылы халықтық болмыс-бітім мен таным-түсінікті, ұлттық құндылықтырымыз бен руханиятымызды бүгінге жеткізген асыл қазына. Елбасымыз Нұрсұлтан Назарбаев *«Ғасырлар бойы қазақтың ұлт ретінде мәдени тұтастығына ең негізгі ұйытқы болған – оның ғажап тілі*» дей келе «Қазақ тілі– біздің рухани негізіміз» екенін қадап айтып біздің болашағымызды да осы тілмен байланысьырады байланыстырады. [1].

Сонау ХХ ғасырдың басында Алаш зиялылары ұлт тәуелсіздігі мәселесін көтере отырып, ұлттың рухани-мәдени өрлеуіндегі, ұлт ретінде ұйысуындағы, ұлтты ұлт ететін асыл қазынаның бірегейі тіл екендігін байыптады. Сөйтіп, олар тілді сақтау, дамыту, қолданыс аясын кеңейту міндеттерін көтере келе, қазақ тілінің саяси, қоғамдық, әлеуметтік мәртебесіне ерекше мән берді. Бұл алаштықтар тарапынан тілдің саяси, әлеуметтік маңызын, ұлттың тұтасуы мен өркендеуіндегі орнын сезініп, оған тұңғыш рет берілген толымды баға болатын. Алаш қайраткерлері көтерген сол мәселелердің бүгінгі қазақ қоғамы үшін де көкейтесті болып қалып отырғаны – ұлттық тіл мәселесінің қай кезең үшін де күн тәртібінен түспейтінін аңғартса керек. Ұлт зиялыларының өміршең идеялары, мұраттары мен армандары ұлт тәуелсіздігімен байланысты екенін ескерсек, ол ең бірінші – тіл тәуелсіздігі. Ұрпақ бойында рух пен сана тәуелсіздігін қалыптастыру мемлекеттік, ұлттық тілмен байланысты болмақ, себебі тіл – ұлттық болмысымыздың айнасы.

Ұлттың болмысын, басқалардан ерекшелендіріп тұратын маңызды рухани табиғатын түсінген ұлт қайраткерлері әрқашан тіл мәселесін ұлттан бөліп қарамаған. Мәселен, А. Байтұрсынұлы *«*Өз тілімен сөйлескен, өз тілімен жазған жұрттың ұлттығы еш уақытта адамы құрымай жоғалмайды. *Ұлттың сақталуына да, жоғалуына да себеп болатын нәрсенің ең қуаттысы – тіл. Сөзі жоғалған жұрттың өзі де жоғалады. Өз ұлтына басқа жұртты қосамын дегендер, әуелі сол жұрттың тілін аздыруға тырысады. Егерде біз қазақ деген ұлт болып тұруды тілесек қарнымыз ашпас қамын ойлағанда, тіліміздің де сақталу қамын қатар ойлауымыз керек»* десе, М.Шоқай *«Ұлттық рухтың негізі – ұлттық тіл»*, М.Жұмабаев *«Ұлттың ұлт болуына бірінші шарт – тіл. Ұлт үшін тілінен қымбат ешнәрсе жоқ»* деп жазған еді. Ұлы тұлғалардың сөзінде ұлт тілінің маңызымен бірге ескерту, сақтандыру ойлары да жатыр. Біздің заманымыз үшін бұл пікірлердің бағалылығы да осында.

Ұлт көшбасшысы Президент Н.Ә. Назарбаев басылым редакторларына қарата айтқан бір сөзінде: «Алаш арыстары бізге мемлекеттілік идеясын ту етіп көтеруді табыстап кетті… Алаштың асыл аманаты бізге тарихи-мәдени бірегейлігімізді, қарапайым тілмен айтсақ, қазақы қалпымызды қасиеттеп сақтауға міндеттейді. Алаштың асыл аманаты ауызбірлігімізді күшейтуге шақырады» айрықша тоқталған болатын.

Қай кезде болмасын, ана тілі мәселесі – сол тілде сөйлейтін, сол тілден сусындаған халықтың мәселесі. Елдіктің негізгі шарттары, түптеп келгенде, мемлекет тілінің, ұлт рухының көтерілген биігімен өлшенеді.   
Қай кезеңде болмасын тіл мемле­кеттің ең асыл қасиеті, табан тірейтін тұғырлы темірқазығы.   
 Халқымыздың ардақты перзенті Мағ­жан Жұмабаев: «...Ұлттың ұлт болуы үшін бірінші шарт – тілі болуы. Ұлттың ті­лінің кеми бастауы – ұлттың құри бастаға­нын көрсетеді. Ұлтқа тілінен қымбат еш нәрсе болмасқа тиіс. Бір ұлттың тілінде сол ұлттың сыры, тарихы, тұрмысы, мінезі ай­надай көрініп тұрады. Қазақтың тілінде қазақтың сары сайран даласы, біресе желсіз түндей тымық, бір­есе құйындай екпінді тарихы, сар далада үдере көшкен тұрмысы, асықпайтын, саспайтын сабырлы мінезі – бәрі көрініп тұр. Қазақтың сары даласы кең, тілі де бай. Осы күнгі түрік тілдерінің ішінде қазақ тілінен бай, орамды, терең тіл жоқ,» – деп «Педагогика» еңбегінде тіл туралы толғайды. [2].

Хандық мемлекет тұсында тіл билік пен шешендіктің, көсемдіктің, өнебойы отаршылдықта өткен ХІХ ғасырда қарсылық пен сынның құралы болса, Алаш қозғалысы тұсында тілге ең алғаш рет ұлтты тұтастырушылық ірі қызмет жүктелді. Яғни, қазақ тілі қалың ел, ордалы жұрттың тілі ретінде сақталуы керек, сақтала тұрып ұлттың ұлттығын да сақтауы тиісті деп **бағаланды.** Ғұмар Қараш: «Тіл сақтауға мүмкін болғанда, тіл сақталуға тиіс. Біз тілімізді қанша сақтасақ, ұлтымызды да сонша сақтаған боламыз» деуі де бүгінгі күні өзектілігін жоймай отыр.

Қазіргі Қазақстан – дүниежүзі халықтарына есігін айқара ашқан, әлемдегі елу озық елдің қатарына енуді мақсат еткен, стратегиясы айқын, зайырлы мемлекет болғандықтан, ондағы тіл саясатына айрықша мән беріліп отыр. Әсіресе, көп ұлтты, көп конфессиялы мемлекеттің бүкіл халқының басын біріктіру, олардың тілдік мүддесін бір арнаға тоғыстыру міндетінің жүктелуі – уақыт талабы. Себебі, жүз отыздан астам ұлт өкілдерінің бейбіт қатар өмір сүруі ұлтаралық келісімнің берік орнығуы, түптеп келгенде, елішілік тұрақтылықтың кепілі болу рөлін мемлекеттік тіл ғана өз деңгейінде атқармақ. Сондықтан мемлекеттің негізін құраушы аса маңызды үш фактордың бірі – тіл қолданысын кеңейтіп, позициясын нығайтуға үлес қосу – әрбір азаматтың борышы.

Қазақстан Республикасының Тіл саясаты Тұжырымдамасында мемлекеттік тілдің қолдану аясын дамыту мен кеңейту мәселелері нақты атап көрсетілген. Тілдерді қолдану мен дамытудың 2011-2020 жылдарға арналған мемлекеттік бағдарлама жобасындағы басым бағыттардың бірі – мемлекеттік тілді оқытуды тиімді ұйымдастыру және тіл үйрету әдістемесін жетілдіру мәселесі болып табылады.

Қазақстан Республикасының Президенті Н.Ә. Назарбаев өзінің ең алдымен 1998 жылғы 5 қазандағы № 4106 Жарлығымен бекітілген “Тілдерді қолдану мен дамытудың мемлекеттік бағдарламасында, сондай-ақ 2001 жылғы 7 ақпандағы № 550 Жарлығымен бекітілген “Тілдерді дамыту мен қолданудың 2001-2010 жылдарға арналған мемлекеттік бағдарламасын” белгілеп берді. Қазақстан Республикасы Үкіметінің 1998 жылғы 14 тамыздағы «Мемлекеттік органдарда мемлекеттік тілдің қолданылу аясын кеңейту туралы» қаулысында тілді оқыту мен үйретудің озық әдістемелерін және жаңа технологияларды енгізу осы мемлекеттік бағдарламаның негізі болып табылады.

«Мемлекеттік бағдарламаның басты мақсаты – мемлекеттік тілді барлығына бірдей батыл қолданысқа енгізу» екенін осы бағдарламаны талқылау барысындағы мәжілістің отырысында ҚР Мәдениет министрі Мұхтар Құл-Мұхаммед мәлім етті. Сондай-ақ министр «[Тілдерді қолдану мен дамытудың 2011-2020 жылдарға арналған мемлекеттік бағдарлама](http://www.qazaq-found.kz/kaz/?p=348)ның» басты стратегиялық мақсаты – Қазақстанда тұратын барлық этностардың тілін сақтай отырып, ұлт бірлігін нығайтудың маңызды факторы ретінде саналатын мемлекеттік тілді бала бақша, мектеп, жоғары оқу орындарында, мемлекеттік қызмет пен қоғамдық-саяси, әлеуметтік кәсіпкерлік саласында батыл қолданысқа енгізіп, қазақстандықтардың өмірлік қажеттілігіне айналдыру», – деп атап өтті министр.  
 «Біріншісі – мемлекеттік тіл ұлт бірлігінің басты факторы екендігін нығайту, екіншісі – мемлекеттік тілді кеңінен қолдауды көпшілікке тарату, үшіншісі – дамыған тіл мәдениеті зиялы ұлттың басты күш-қуаты екенін көрсету, сондай-ақ соңғы мақсат – Қазақстан халқының лингвистикалық капиталын дамыту» сияқты стратегиялық мақсатты жүзеге асыру негізгі төрт міндеттен тұратынын қадап-қадап айтып өтті.

Қазіргі қым-қуыт ақпарат заманында тілдік қолданыстың зор кеңістігі ақпаратпен байланысты екендігі белгілі. Телехабарлар, газет-журналдардың бапсым пайызының орыс тілінде болған соң, үлкен де, кіші де сол тілде сөйлеуді дағдыға айналдырған. Өз тілін біле тұрып, өзге тілге үйір болудың үлкен бір сыры да осында. Халел Досмұхамедұлы: «Баспа мен мектепте қолданған тіл елге ақырында сіңбей қалмайды. Мектеп пен баспаның тілі дұрыс тіл болса, елдің тілін көркейтіп, байытып, гүлдендіреді; мектеп пен баспада қолданған тіл шатасқан тіл болса, ол ел – сорлы ел, мұндай елдің тілі бұзылмай қалмайды» деп тілдің сақталуы мен дамуындағы мектептің ерекше рөлін атап өтеді. Қазіргі кезде Қазақстанның ақпараттық кеңістігінде қазақ тілінің көпшілік басымдыққа ие бола алмай отыр.

***Тағы да ұлтымыздың біртуар перзенті Халел Досмұхамедовке жүгінсек: «Ана тілін біліп тұрып бөтенше жақсы сөйлесең бұл – сүйініш, ана тілін білмей тұрып бөтенше сөйлесең – күйініш» деген болатын.* [3] *(****Ташкент. 25 апрель 1923 жыл).*

Бүкіл өркениетті адамзатпен бірге жаңа даму жолына бет түзеген Қазақ­станның, оның мемлекеттік құрылысы­ның алдында тұрған міндеттері күрделі, ауқымды әрі алуан түрлі. Солардың ішін­дегі ең бір өзектісі, рухани-тарихи ма­ңызымен ұрпақтар сабақтастығы, тәр­биесі мен болашағы үшін орны ерекше проблема – қазақ тілінің мемлекеттік мәртебесін мемлекеттің бүкіл аумағында, қоғамдық қатынастардың барлық сала­сында қолданылуын іс жүзінде қамта­ма­сыз ету.   
 Мемлекеттік тіл мәртебесіне ие қазақ тілі – ұлттық руханиятымыздың өзегі. Мемлекеттік тіл – азаматтық сәйкестік­тің басты нышандарының бірі. Әлеу­меттік-лингвистикалық модель тұрғысы­нан алғанда, ол, ең алдымен, осы мем­ле­кеттегі сан алуан ресми қарым-қаты­настарды жүзеге асыратын тіл. Яғни, заң актілерінің, іс қағаздарының, қызметтік-іскерлік жазбалардың, ресми, оның ішінде халықаралық қатынастың, сот саласының тілі. Есеп- санақ, қаржылық және техникалық құжаттамалар да осы тілде жүргізілуге тиіс. Бұқаралық ақпарат құралдары, қарулы күштер, ғылым мен білім беру салалары да осы талаптарға толық жауап беруге тиіс.   
 Көпұлтты мемлекетте қазақ тілінің мемлекеттік тіл мәртебесіне сай қызмет етуін қамтамасыз ету – өте күрделі мәсе­ле.

Елбасымыз өз Жолдауында басты жеті мақсаттың бірі ретінде “...біз қазақ халқының сан ғасырлық дәстүрін, тілі мен мәдениетін сақтап, түлете береміз...” – деген болатын.

Мемлекет басшысы әр жылғы Жол­дауында, Қазақстан халқы Ассамблеясының кезекті сессияларында мемлекеттік тілді меңгерудің қажеттілігі мен мемлекеттік органдардың бұл саладағы қызметін күшейту керектігін айтып келеді  
 Биылғы жылғы Елбасының дәстүрлі Жолдауынан кейін тіл саясатында да біраз тың өзгерістер орын алды. Атап айтқанда, ұлттық терминологияны дамыту, мемле­кеттік тілдің бәсекеге қабілеттілігін арттыру тұжырымдамасын әзірлеу, ағылшын тілін үйретудің курстарын ашу, мемлекеттік қызметке қабылданатын үміткерлерге мем­лекеттік тілден тест тапсыру, қолданыстағы тіл туралы заңнамаларға “Тілдердің үштұғырлығы”, дәлірек айтқанда – үш тілдің бірлігі бойынша өзгерістер енгізу және тағы басқалар.

Үштұғырлы тіл өмірлік қажеттіліктен туындаған идея. Қай заманда болсын, бірнеше тілді меңгерген мемлекеттер мен халықтар өзінің коммуникациялық және интеграциялық қабілетін кеңейтіп отырған. **Сондай-ақ, бүгінгі Еуропада да көп тілді меңгерушілік жалпыға ортақ норма болып саналады**. «Үштұғырлы тіл» идеясының үшінші құрамдас бөлігі – ағылшын тілін үйрену. Жасыратыны жоқ, бүгінгі таңда ағылшын тілін меңгеру дегеніміз – ғаламдық ақпараттар мен инновациялардың ағынына ілесу деген сөз.

Яғни, бүгінгі таңда Қазақстан үшін үштұғырлы тіл – елдің бәсекеге қабілеттілікке ұмтылуда бірінші баспалдағы. Өйткені, бірнеше тілде еркін сөйлей де, жаза да білетін қазақстандықтар өз елінде де, шетелдерде де бәсекеге қабілетті тұлғаға айналады. «Үш тілдің бірлігі» мәдени жобасы – үш тілді, қазақ, орыс және ағылшын тілдерін Қазақстан азаматтарының бірдей меңгеруін меңзегенімен, бұның түпкі негізі, көздеген мақсаты – мемлекеттік қазақ тілінің халықаралық қолданыстағы орыс, ағылшын тілдерімен терезесін теңестіріп, әлемдік деңгейге көтеріп, жаһан тілдерімен тең қолданылатын биікке жеткізу.

Елбасы: «Қазақ тілі үш тілдің біреуі болып қалмайды. Үш тілдің біріншісі, негізгісі, бастысы, маңыздысы бола береді» деп, мемлекеттік тілдің басымдығын айқындап берді.

Қазақстандағы білім беру жүйесіндегі үштілділік концепциясының жобасын жасауға бастамашы болған А.Байтұрсынов атындағы тіл білімі институтының жетекші маманы Анар Фазылжанова: «Мемлекеттік тіл – елдің негізгі тілі. Ал орыс және ағылшын тілдері – мемлекеттік тілдің өз функциясын толыққанды атқара алатын тілге айналуына көмекші болатын тілдер», - дейді.[4].

**Үш тұғырлы тіл саясатын қолға алсақ та, өз еліміздің ішінде қазақ тілін** өгейсітуге болмайтынын әсте естен шығаруға болмайды.

Баршамыз, тіл саласының қызметкерлері де, тіл жанашырлары да, жастарымыз да қазақ тілінің мемлекеттік мәртебесін, яғни еліміздегі басымдығын үнемі насихаттап жүруіміз қажет.

Біз ХХІ ғасыр жетістіктерін пайдаланып, ақпараттық технологияның қазақ тіліндегі үлгілеріне бет бұруымыз керек.  
 Давос экономикалық қоғамдастығы­ның, Бүкіләлемдік сауда ұйымы мен Еуропа Қауіпсіздігі мен Ынтымақтастық Ұйымының талаптарына сәйкес халық­аралық стандарт бойынша мемлекеттің дамудағы негізгі белгілерінің бірі – елдегі мемлекеттік тілдің толыққанды қызмет етуін қамтамасыз ету. Осындай мақсат­тар­ды қоя отырып, қазіргі заманғы әлем­де ұлтымыздың нағыз бәсекеге қабі­лет­тілігін қамтамасыз етудің алғышарттарын жасауға қол жеткізе аламыз. Сондықтан да өз ана тілінде сөйлеу, тілін білу – ұлттық іргелі мәселе.

*Мемлекеттік тілге деген құрмет жоғарыдан бастау алып, қарапайым халыққа үлгі болса, қазақ тілінің тұғыры беки түсер еді.   
Әрбір маманның, қызметкердің өз қызметі шегінде, өзінің кәсіби біліктілігінің аясында мемлекеттік тілді меңгеру межесі нақты айқындалып, жаңа міндеттер жүктелуі тиіс.   
Осы арада айрықша тоқталатын мәселе, тілдің тағдырын тек заңмен, басқа да міндеттеу шараларымен, шешу мүмкін емес. Тілге қажеттілік тудыру керек.*  Мемлекеттік ұлт саясатының ажырамас бір бөлшегі ретінде тіл саясатының басты ны­саны болып табылатын мемлекеттік тіл ресми қарым-қатынас қызметін атқарушы ғана емес, сол мемлекеттің азаматтарын ор­тақ мүдделер төңірегінде ұйыстыра алатын ұйытқы болуы керек. Елбасымыздың “Біз бүкіл қазақстан­дықтардың басын біріктіретін басты фактор – мемлекеттік тіл – қазақтардың туған тілін дамыту үшін барлық күш-жігерімізді жұмсауымыз керек”, – деуінің өзі-ақ әрбір саналы азаматқа көп жайды аңғартса керек.

Үстіміздегі жылдың 16 -18 мамыр аралығында Астана қаласында өткен «Қазақстанда филологиялық білім беруді дамытудың негізгі басымдықтары» атты тұңғыш филологтар съезі де «Білім беру жүйесін жаңғырту жағдайында филологтарды кәсіби-педагогикалық даярлау» мен осы секция отырысының жұмысына қатыстым. Түрлі баяндамалар тыңдылпы пікірлер айтылды.

С.Аманжолов атындағы Шығыс Қазақстан мем. Универ. Профессоры Ердембеков Бауыржан Амангелдіұлы мен Шәкәрім атындағы Семей мем универ проф. Еспенбетов Арап Слямұлы өте орынды ұсыныстар айтты. Жас ұрпақты тәрбиелеудегі әдебиеттің рөліне тоқтала отырып, ЖОО қазақ әдебиеті мен қазақ тіліннің сағаттарын көбейтип, қандай мамандық болмасын миіндетті оқу пәніне енгізілсе деген ұсыныстар айтылды.[5].

**Пайдаланылған әдебиеттер**

1. Н.Ә. Назарбаев. «Қазақстан – 2050» Стратегиясы қалыптасқан мемлекеттің жаңа саяси бағыты. 2013 жыл.
2. М. Жұмабаев. «Педагогика». Ташкент, 1922 жыл.
3. Халел Досмұхамедовтың 25 апрель 1923 жылы Ташкентте сөйлеген сөзінен.
4. А. Фазылжанова. «Латын графикасына көшкен елдер тәжірибесі: Ұтымды тұстары мен кемшіліктері». «Ана тілі» газеті. 2013 жыл.
5. «Қазақстанда филологиялық білім беруді дамытудың негізгі басымдықтары» атты филологтар съезі. 16 -18 мамыр 2013 ж. Астана.